Pressemelding
Tjuvholmen, 15. september 2016

**Syv minutter i himmelen**

**Inspirert av David Lynch’ filmklassiker Blue Velvet tar Amber Doe oss med inn i mystikken til klineleken *7 Minutes in Heaven* i Apparatjik-suiten på THE THIEF. En syv minutters reise i lys, mørke, frykt, nysgjerrighet, kjærlighet og skuffelse.**

I syv dager vil besøkende bli invitert inn i THE THIEFs Apparatjik-suite og opplevelsen av *7 Minutes in Heaven* sammen med den amerikanske performance-kunstneren Amber Doe. Installasjonen er inspirert av *Blue Velvet*, en av David Lynch’ mest kompliserte og kreative filmer.

I *Blue Velvet* følger hovedpersonen Jeffrey Beaumont sitt begjær for Dorothy Vallens gjennom frykt, nysgjerrighet, godhet og tilhørighet. Følelser Doe overfører til den amerikanske ungdomsklineleken *7 Minutes of Heaven*, hvor deltakerne, etter å ha blitt valgt ut gjennom ”flasketuten peker på”, går inn i et rom eller et skap hvor alt kan skje. En samtale, en klem, ingenting eller et kyss.

”Vi synes det er fantastisk at hotellrommet blir en arena for kunstopplevelser i verdensklasse. Mystikken et hotell, og kanskje spesielt THE THIEF, omgir seg med, skaper en perfekt ramme for Amber Does installasjon, og vi gleder oss til å dele dette med gjestene,” sier Jarle Moen, hotelldirektør på THE THIEF.

Hotellet har som ambisjon å revolusjonere konseptet hotellkunst. Gjennom THE THIEFs samarbeid med Astrup Fearnley Museet vil hotellet nå stille ut de verdenskjente verkene *Titi* og *Beautiful Amore*, signert henholdsvis Jeff Koons og Damien Hirst.

”På THE THIEF kan du oppleve mange betydningsfulle kunstverk fra Petter Stordalens og Astrup Fearnley Museets samlinger, og gjennom disse to spektakulære verkene legger vi listen enda høyere på dette allerede omtalte kunsthotellet,” sier Sune Nordgren, kunstkurator for THE THIEF.

Amber Does installasjon kan oppleves i Apparatjik-suiten i syv dager, **fra 15. til 22. september,** og er åpen for publikum. *Titi* og *Beautiful Amore* stilles ut i hotellets lobby og restaurant.

For ytterligere informasjon, kontakt:
Siri Løining
Kommunikasjonssjef
Mobil: +47 480 98 814
Email: siri.loining@thethief.com
www.thethief.com